|  |
| --- |
| Hr. Margus Reimann |
| Riigimetsa Majandamise Keskus |  |  |  | |  | |
|  | **Meie:** | 14.01.2025 | **nr.** | | P23085-1 | |
|  |  |  | |  | |  |

**Taotlus projektis P23085 leppetrahvi rakendamata jätmiseks**

Riigimetsa Majandamise Keskuse (edaspidi Tellija) ja Reaalprojekt OÜ (edaspidi Töövõtja) vahel 27. juulil 2023. sõlmitud töövõtulepingu nr 3-1.5/2023/76 (edaspidi leping) punkti 3.1.1 kohaselt pidi Töövõtja Tellijale üle andma valminud projekti, millele asjakohane ehitusprojekti ekspertiis on läbi viimata, hiljemalt 01. augustil 2024.

Töövõtja andis eelnimetatud projekti Tellijale ekspertiisi teostamiseks üle 31. juulil 2024.

Tellija teavitas Töövõtjat 16.09.2024 e-kirjaga, et Tepo ja Jaskaoja teede projekti ekspertiisi leping on sõlmitud OÜ-ga Piiber Projekt (edaspidi Ekspert) ning ekspertiisi täitmise tähtajaks on 18.11.2024. Samal kuupäeval edastas Töövõtja e-kirjaga Eksperdile projekti ekspertiisi teostamiseks.

Esimene vastus projekti läbivaatamise tulemusel koostatud märkustega saabus Eksperdilt 08.10.2024 e-kirjaga, milles Ekspert esitas oma märkused 10 eraldi failina, mis ei olnud tavapärase korrektse ekspertiisiaktina vormistatud, vaid osaliselt MS Word dokumendid, osaliselt pdf dokumendid. Lisaks oli e-kirjas märkus, et II ringi märkustega lisanduvad mahutabelid peale projekti täiendamist. Eksperdi poolt oli materjalide hulka lisatud näidiseks üks pikiprofiil ja Tepo tee video. Tellijale materjale ei esitatud.

Projekteerija alustas esitatud dokumentide läbivaatust koheselt peale nende kätte saamist. Dokumentide läbivaatamisel selgus, et esitatud märkused olid mitmetes dokumentides üksteist dubleerivad ja olid paljuski mitte asjakohased. Selle tõttu kulus projekteerijal palju aega, et aru saada millised märkused on asjakohased ning on vaja projekti muudatusena arvesse võtta. Samaaegselt alustas Projekteerija esitatud märkuste alusel projekti korrigeerimist.

Tellija uuris omakorda Projekteerijalt 07.11.2024 e-kirjaga, kas Eksperdi poolt on esitatud ekspertiisiakt ning tegi omalt poolt ettepaneku korraldada veebi teel koosolek märkuste aruteluks. Projekteerija edastas Eksperdi saadetud materjalid Tellijale samal päeval. Lisaks informeeris Projekteerija Tellijat telefonikõnes, et Eksperdi esitatud materjalid ei ole ekspertiisaktina vormistatud, mitmetes failides esitatud märkused/kommentaarid ei ole asjakohased ning nende läbivaatamine on aeganõudev.

Projekteerija edastas Tellijale 15.11.2024 e-kirjaga ühe MS Word failina vormistatud esitatud märkustele koostatud vastuste koondi koos korrigeeritud projekti joonistega ning taotles

ühiskoosolekut Tellija ja eksperdiga, et ühiselt läbi arutada Eksperdi poolt esitatud märkuste sisu ja asjakohasus, et Projekteerija saaks lõplikult korrigeeritud projekti Tellijale koostada. Mahutabelite kohta puudusid endiselt Eksperdi poolsed märkused.

Ühiskoosolek Tellija ja Eksperdiga toimus 18.11.2024.a. MS Teamsi kaudu. Olulisim vaidlusalune teema koosolekul oli projektala ümbritseva olemasoleva maaparandussüsteemi rekonstrueerimise ulatus, mida projekteerija ei pidanud koostatud projekti mahus lahendamist vajavaks, aga Eksperdi hinnangul oli see vajalik, vaatamata sellele, et projektil oli olemas Põllumajandus- ja Toiduameti (edaspidi PTA) kooskõlastus. Projekteerija konsulteeris lisaks projektile võetud kooskõlastusele 30.10.2024 veelkord PTA-ga olemasoleva maaparandussüsteemi seisukorra uuringu ulatuse ja võimaliku rekonstrueerimisvajaduse osas ning sai 5.11.2024 e-kirjaga vastuse, et Projekteerija on projekti koostamisel võtnud aluseks PTA väljastatud maaparandussüsteemide teostusjoonised ja nendega projekti koostamisel arvestanud, seega on PTA hinnangul teostatud eeluuringute maht piisav ning olemasolevaid maaparandussüsteeme koostatud projektiga ei ole vaja rekonstrueerida. Tellija otsustas ühiskoosolekul, et olemasolevaid maaparandussüsteemide rekonstrueerimist koostatud projekti mahus ette ei nähta. Koosolekul lepiti kokku, et projekteerija edastab samal päeval eksperdile oma vastused jooniste kohta käivatele märkustele.

07.12.2024 esitas Ekspert Projekteerijale ekspertiisi II etapi märkused koos koostatud ekspertiisi vaheaktiga. Ekspert esitas ka omapoolsed tähtajad töö korrigeerimiseks, mis olid jooniste osas 15.12.2024 ning seletuskirja osas 12.12.2024. Mahutabelite korrigeerimise osas tähtaega ei esitatud, kuna see sõltub ülejäänud projektiosade muudatuste aktsepteerimisest.

Projekteerija esitas tähtaegselt 12.12.2024 Eksperdile märkustele koostatud vastused seletuskirja osas ning korrigeeritud seletuskirja.

20.12.2024 esitas Projekteerija Eksperdile vastused jooniste ning mahutabelite osas esitatud märkustele ning korrigeeritud projekti materjalid. Kuna Eksperdi nõutud jooniste muutmise maht oli suur (lisandusid täiendavad truubid ja nõvad), siis võttis muudatuste sisseviimine aega. Vahepealne suhtlus Projekteerija (esindaja Kalle Muru) ja Eksperdi vahel toimus telefoni teel.

02.01.2025 esitas Ekspert Projekteerijale ekspertiisi III etapi märkused koos ekspertiisi vaheaktiga. Märkuste esitamisele järgnes Projekteerija ja Eksperdi vahel suhtlus telefoni teel.

06.01.2025 informeeris Ekspert Projekteerijat, et temaga võttis ühendust Make talu omanik, kes soovis, et Jaskaoja tee mahasõit (M5) oleks nihutatud tema kinnistule olemasoleva sõidujälje asukohta ning informeeris, et Tepo tee all on tema teada ka üks lisatruup põldude kuivendamiseks, mida ei olnud kahjuks võimalik eeluuringute käigus tuvastada. Projekteerija lisas kinnistuomaniku tehtud viite alusel projekti täiendava truubi Tepo tee alla PK 4+98 (asukoht võib mõne meetri muutuda vastavalt olemasoleva truubi asukohale). Ehitustööde käigus peaks viidatud truup välja tulema.

08.01.2025 saatis Projekteerija Eksperdile vastused viimastele märkustele, mille järel tunnistas Ekspert 08.01.2025 omapoolse aktiga ekspertiisi lõpetatuks. Samal ajal viis Projekteerija projekti sisse veel mõned Make kinnistu maaomaniku kooskõlastusest tulenevad asjakohased märkused, mida Ekspert mõistlikuks pidas.

09.01.2025 esitasime projekti Tellijale vahetult peale viimase maaomaniku kooskõlastuse laekumist.

Palume Tellijal mõistlikkuse printsiibist lähtudes Töövõtjale Tepo ja Jaskaoja teede ekspertiisi läbinud projekti üle andmise tähtaja ületamise eest leppetrahvi mitte rakendada, kuna töö üleandmise viivitus on põhjustatud osaliselt Töövõtjast mittesõltuvatel põhjustel.

Töövõtja on projekteerimistöö protsessis tekkinud viivitustest edastanud info koheselt ka RMK kõnealuse piirkonna kavandamisspetsialistile.

Lisad: Eksperdi poolt edastatud märkused projektile ja Töövõtja vastused märkustele.

Lugupidamisega

/allkirjastatud digitaalselt/

Reio Vesiallik

Projektijuhtimise grupi juht

52 80 504